Rådets begrundelse: Rådets førstebehandlingsholdning (EU) nr. 11/2021 med henblik på vedtagelse af Europa-Parlamentets og Rådets forordning om oprettelse af Unionens rumprogram og Den Europæiske Unions Agentur for Rumprogrammet og om ophævelse af forordning (EU) nr. 912/2010, (EU) nr. 1285/2013 og (EU) nr. 377/2014 og afgørelse nr. 541/2014/EU

(2021/C 162/02)

I. INDLEDNING

1. Kommissionen forelagde den 6. juni 2018 Europa-Parlamentet og Rådet ovennævnte forslag til forordning ( 1 )

2. Det Europæiske Økonomiske og Sociale Udvalg vedtog sin udtalelse den 17. oktober 2018 ( 2 )

3. Regionsudvalget vedtog sin udtalelse den 5.-6. december 2018 ( 3 )

4. Den 13. marts 2019 bekræftede De Faste Repræsentanters Komité den fælles forståelse ( 4 ) . Det var underforstået, at elementer i skarp parentes i teksten ikke var omfattet af forhandlingerne, da de krævede, at forhandlingerne om den flerårige finansielle ramme 2021-2027 var afsluttet, for at Rådet kunne fastlægge sin holdning.

5. Europa-Parlamentet fastlagde sin førstebehandlingsholdning den 17. april 2019 ( 5 )

6. En politisk aftale om den flerårige finansielle ramme 2021-2027 blev indgået den 21. juli 2020.

7. Formandskabet fik tildelt et forhandlingsmandat ( 6 ) den 4. november 2020, så forhandlingerne blev genoptaget. Der fandt i alt tre triloger sted.

8. Den 14. januar 2021 sendte formanden for Udvalget om Industri, Forskning og Energi en skrivelse til formandskabet, hvoraf det fremgår, at han vil henstille til Parlamentets plenarforsamling, at den med forbehold af jurist-lingvisternes efterfølgende gennemgang godkender Rådets holdning uden ændringer, hvis Rådet formelt sender Parlamentet sin holdning i den form, hvori den foreligger i bilaget til skrivelsen.

II. FORMÅL

Forordningen har til formål at oprette Unionens rumprogram, herunder dets målsætninger, budget og gennemførelsesregler. Dette gør det muligt at kombinere og strømline de eksisterende forordninger om Galileo, EGNOS, Copernicus og rammen for overvågning og sporing i rummet og giver mulighed for nye aktiviteter såsom GOVSATCOM.

Ved forordningen oprettes også Den Europæiske Unions Agentur for Rumprogrammet (EUSPA), som erstatter Det Europæiske GNSS-Agentur (GSA).

III. ANALYSE AF RÅDETS FØRSTEBEHANDLINGSHOLDNING

A. Generelt

Efter afstemningen på plenarmødet førte Parlamentet og Rådet forhandlinger med henblik på at indgå en tidlig andenbehandlingsaftale på grundlag af Rådets førstebehandlingsholdning, som Parlamentet som sådan kunne godkende. Teksten til Rådets førstebehandlingsholdning afspejler til fulde det kompromis, som de to medlovgivere er nået frem til.

B. Centrale spørgsmål

De elementer, der er aftalt i den fælles forståelse, blev ikke ændret med forbehold af rettelser fra jurist-lingvisterne. Hovedelementerne i det kompromis, der er opnået med Parlamentet, omfatter:

— programmets varighed

— reglerne for tredjelandes og internationale organisationers deltagelse i rumprogrammet

— reglerne for tredjelandes eller internationale organisationers adgang til SST-tjenester, GOVSATCOM-tjenester og statsregulerede Galileotjenester

— nærmere enkeltheder om ejerskab til og brug af aktiver

— budgettet og dets fordeling på udgiftskategorier

— reglerne om kumuleret og alternativ finansiering

— betingelserne for støtteberettigelse og deltagelse med henblik på bevarelse af Unionens operationelle systemers sikkerhed, integritet og modstandsdygtighed

— EUMETSAT's og andre enheders rolle

— arbejdsprogrammet

— de nødvendige gennemførelsesretsakter og delegerede retsakter.

IV. KONKLUSION

Rådets holdning afspejler til fulde det kompromis, der blev indgået under forhandlingerne mellem Europa-Parlamentet og Rådet med støtte fra Kommissionen. Dette kompromis bekræftes ved den skrivelse, som formanden for ITRE-udvalget den 14. januar 2021 sendte til formanden for De Faste Repræsentanters Komité. I denne skrivelse anfører formanden for ITRE, at han vil henstille til medlemmerne af ITRE-udvalget og efterfølgende til plenarforsamlingen, at de godkender Rådets førstebehandlingsholdning uden ændringer ved Europa-Parlamentets andenbehandling med forbehold af de to institutioners jurist-lingvisters gennemgang af teksten.

(1) Dok. 9898/18 + ADD 1.

(2) Dok. 13686/18.

(3) Dok. 15568/18.

(4) Dok. 7481/19 + COR 1.

(5) P8_TA(2019)0402.

(6) Dok. 12594/20.